Henry David Thoreau

**Henry David Thoreau**, nado en Concord, Massachusetts, o 12 de xullo de 1817 e finado en Concord o 6 de maio de 1862, foi un escritor, trascendentalista, e filósofo anarquista estadounidense famoso por *Walden* e mais polo seu tratado *Civil disobedience*.

## Traxectoria 
Thoreau foi agrimensor, naturalista, conferenciante e fabricante de lapis. Ademais de ser un dos pais fundadores da literatura norteamericana, hoxe en día é considerado un pioneiro da ecoloxía e da ética medioambientalista. É tamén o conceptualizador das prácticas de desobediencia civil.

Thoreau quixo experimentar a vida na natureza, polo que desde o 4 de xullo de 1845 viviu dous anos nunha fraga preto de Walden Pond, non lonxe da súa familia e amigos en Concord (como Ralph Waldo Emerson). Abandonou a súa cabana o 6 de setembro de 1847 para vivir coa súa familia. *Walden*, que relata a súa vida na fraga, foi publicada en 1854.

En 1846 negouse a pagar impostos debido á súa oposición á guerra contra México e á escravitude nos Estados Unidos, polo que foi condenado a prisión durante uns días. Deste feito naceu o seu tratado *Civil desobedience*. Neste texto declárase un dos conceptos principais da súa ideoloxía: a idea de que o goberno non debe ter máis poder que o que os cidadáns estean dispostos a concederlle, chegando a tal punto que propón a abolición de todo goberno, unha ética contraria á capitalista e burguesa, declarándose inimigo do estado. Considerado por algúns como o primeiro ecoloxista, o seu ensaio foi influente en Tolstoi e en Gandhi.

Nas ciencias naturais o seu prestixio é aínda apreciable. Edward O. Wilson comeza os seus libros sobre *The future of life* (2002) cunha carta dirixida a Thoreau. A súa obra e exemplo manteñen aínda unha forte influencia nos movementos en defensa dos dereitos civís (o propio Martin Luther King expresou abertamente a súa admiración), o pacifismo e o ambientalismo. En 1960 unha efixie de Thoreau entrou no Panteón dos Heroes Norteamericanos da Universidade de Nova York, xunto a George Washington, Benjamin Franklin, Abraham Lincoln, Thomas Edison e Emerson. En 1998, o presidente dos Estados Unidos propúxoo como modelo das mellores prácticas cidadás e afirmou a superioridade moral da desobediencia civil sobre a violencia.

## Algunhas obras 
* *A Week on the Concord and Merrimac Rivers* (1839).
* *Desobediencia civil* (*Civil disobedience*, 1849).
* *Slavery in Massachusetts* (1854).
* *Walden* (1854).
* *A Plea for Captain John Brown* (1860).
* *Camiñando* (*Walking*, 1862)
* *Excursions* (1863).
**Vida sen fundamento* (*Life Without Principle*, 1863)
* *The Maine Woods* (1864).
* *Cape Cod* (1865).
* *Early Spring in Massachusetts* (1881).
* *Summer* (1884).
* *Winter* (1888).
* *Autumn* (1892).
* *Miscellanies* (1894).

### Publicacións en galego 
* *Desobediencia civil e Vida sen fundamentos*, edición conxunta de Edicións Positivas (primeira edición, maio de 2002), con tradución a cargo de Pablo Seoane.
* *Camiñando*, edición de Axóuxere, de 2012, con tradución a cargo de Elva Souto.

## Véxase tamén 
### Ligazóns externas 
* Textos de Thoreau 
* *On the Duty of Civil Disobedience* 
* *A Plea for Captain John Brown* 
* *Walden* 
* *Walking* 
* *A Week on the Concord and Merrimack Rivers* 
* *Wild Apples: The History of the Apple Tree* 
* *The Succession of Forest Trees* 
* An Excursion to Canada''